作者:李曾伯
標題:沁園春
內容:天目山房，洪崖老仙，親授一燈。自檄草參籌，賓筵領袖，鼎梅助味，省闥權衡。華國文章，立朝風力，猶有老成人典刑。如公樣，盍夜趨宣室，晝對延英。乘軺惠我湘民。作翼軫中間一福星。正千颼漕玉，張頤西嶠，單車把繡，將指南閩。過闕留中，歷階而上，方值漢朝更化新。南中事，若君王問及，老弗能勝。